Et amerikansk traume
I forhold til folketallet er Maine den amerikanske delstaten med færrest tilfeller av voldskriminalitet. På noen minutter ble alt forandret. En mann skjøt i stykker illusjonen av trygghet. I 2022 ble det begått til sammen 29 drap i Maine. Men i løpet av noen minutter drepte en gjerningsmann med skytevåpen 18 mennesker i en bar og en bowlinghall i Lewiston, Maine.  Det har vært over 560 masseskytingene i USA i år, ifølge Gun Violence Archive. Skytingen i Lewiston har krevd flest ofre. Statistikken er skremmende. Bare i 2019 var det flere massedrap i USA enn det har vært hittil i år. Bak tallene er det sorg og savn, traumatiserte familier og lokalsamfunn. I USA er det flere skytevåpen enn innbyggere. Det har ikke gjort amerikanerne tryggere. Det motsatte er tilfelle. I 2011 var det 88 våpen per 100 innbyggere i USA. I dag er det 120 våpen for 100 amerikanere. Det er langt flere våpen i private hender i USA enn det er i noe annet land. I 2021 ble 21 000 mennesker drept med skytevåpen i USA. Når selvmord, vådeskudd og uavklarte hendelser tas med døde nesten 50 000 mennesker av skuddskader i 2021, ifølge det offentlige byrået CDC. Vold med skytevåpen tar åtte ganger så mange liv i USA som i Canada. Forskjellen til europeiske land er enda mye større. Institute for Health Metrics and Evaluation (HME) tar høyde for forskjellene i befolkningsstørrelse i sine beregninger. Det føderale politiet, FBI, bruker betegnelsen massedrap på hendelser der minst fire mennesker dør i løpet av ett døgn, gjerningspersonen ikke medregnet. Masseskytinger er langt vanligere i USA enn i alle andre vestlige land. Når det skjer i andre land resulterer det ofte i at våpenlovene skjerpes, for eksempel ved å forby halvautomatiske våpen og innføre bedre kontroll med hvem som får kjøpe og eie skytevåpen. Nesten seks av ti amerikanere ønsker strengere våpenlover. Men det har, gang på gang, vist seg politisk umulig å gjennomføre. Republikanerne har flertall i Representantens hus og de vil ikke gjøre noe som innskrenker den grunnlovfestede retten til å bære våpen. Da hjelper det ikke at demokratene nesten enstemmig ønsker å stramme inn. Våpenlobbyen har langt større ressurser enn de som kjemper for våpenkontroll. Et mindretall av delstater har riktignok innført restriksjoner og bedre kontroll. Men de fleste delstatene har svært liberale våpenlover og Maine er en av dem. De har heller ingen «rødt flagg»  lov, som åpner for å ta våpnene fra folk som kan utgjøre en fare for andre eller dem selv. Den mistenkte i Lewiston-massakren, Robert Card, var i sommer innlagt på en psykiatrisk klinikk. Det skal ha skjedd etter at han angivelig kom med trusler mot en base for reservestyrker. Jared Golden fra det demokratiske partiet representerer Maine i Kongressen. Den tidligere marinekorps-soldaten er en av fem demokrater i Representantenes hus som har stemt mot å forby automatvåpen av typen som ble brukt i massakren i Lewiston. Nå angrer han. Han sier at han har tatt feil og ønsker et forbud. Men det kommer ikke til å skje. Det skjedde ikke etter at en mann drepte over 50 mennesker og såret 500 i Las Vegas i 2017. Våpenlovene ble ikke skjerpet etter skytemassakren på en nattklubb i Orlando i 2016 da 49 mennesker ble drept. Det skjedde heller ikke etter at 27 barn og lærere ble drept på skolen i Sandy Hook. Motivet for massedrapene i Lewiston er ukjent. Iblant er det vanskelig å finne et motiv. I mange tilfeller av masseskytinger er ofrene familiemedlemmer, bekjente eller kolleger. I andre tilfeller handler det om hatkriminalitet rettet mot en bestemt gruppe. I Dallas i Texas i mai i år drepte en 33 år gammel mann åtte mennesker i et shoppingsenter før han selv ble skutt av politiet etter fire minutter. På internett hadde han markert seg med rasistiske og kvinnefiendtlige holdninger. I Monterey Park i California i januar drepte en 72 år gammel mann elleve mennesker i en danseklubb. De var ute for å feire kinesisk nyttår. Gjerningsmannen, som var av asiatisk opprinnelse, skjøt deretter seg selv. Den tidligere fabrikkbyen Lewiston, med 40 000 innbyggere, markerer seg som en levende og kulturelt mangfoldig by, med en sterk opplevelse av fellesskap. Nå vil også byen med 40 000 innbyggere bli husket for et massedrap. Et av svært mange slike åsteder i USA.
18 mennesker drept i masseskyting på bar og bowlinghall i Lewiston, Maine. Over 560 masseskytinger i USA hittil i år. I 2021 døde 50 000 amerikanere av skuddskader.  USA har flere skytevåpen enn innbyggere og viser en økende trend i våpenbesittelse. Vold med skytevåpen tar åtte ganger så mange liv i USA som i Canada og har flere masseskytinger enn andre vestlige land. Vanskelig å innføre strengere våpenlover grunnet politisk motstand og våpenlobbyens ressurser. Flertallet av amerikanere ønsker strengere våpenkontroll, men det har vist seg politisk umulig å gjennomføre – også i Maine. 